Document ID: 32007R1497

NARIADENIE KOMISIE (ES) č. 1497/2007
z 18. decembra 2007,
ktorým sa podľa nariadenia Európskeho parlamentu a Rady (ES) č. 842/2006 ustanovujú štandardné požiadavky na kontrolu úniku pre stacionárne systémy požiarnej ochrany obsahujúce určité fluórované skleníkové plyny
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 842/2006 zo 17. mája 2006 o určitých fluórovaných skleníkových plynoch (1), a najmä na jeho článok 3 ods. 7,
keďže:
(1)
V systémoch požiarnej ochrany pozostávajúcich z viacerých navzájom prepojených kontajnerov inštalovaných v závislosti od určitého rizika požiaru v definovanom priestore by sa malo množstvo fluórovaných skleníkových plynov, ktorým sú kontajnery naplnené, vypočítať na základe celkovej náplne kontajnerov s cieľom zabezpečiť, aby početnosť kontrol zodpovedala skutočnému množstvu fluórovaných skleníkových plynov v náplni.
(2)
Podľa nariadenia (ES) č. 842/2006 musia záznamy o systémoch požiarnej ochrany obsahovať určité informácie. S cieľom zabezpečiť účinnú implementáciu nariadenia (ES) č. 842/2006 je vhodné ustanoviť, aby sa v týchto záznamoch uvádzali ďalšie informácie.
(3)
V záznamoch o systémoch požiarnej ochrany by sa mali uvádzať informácie o množstve fluórovaných skleníkových plynov v náplni. V prípade, keď množstvo fluórovaných skleníkových plynov v náplni nie je známe, prevádzkovateľ príslušného systému požiarnej ochrany by mal zabezpečiť, aby zamestnanci s osvedčením toto množstvo v náplni určili v záujme uľahčenia kontroly úniku.
(4)
Pred vykonaním kontroly úniku by sa zamestnanci s osvedčením mali dôkladne oboznámiť s informáciami uvedenými v záznamoch o systéme, zistiť akékoľvek predchádzajúce problémy a preštudovať predchádzajúce správy.
(5)
Aby sa zabezpečila účinná regulácia úniku, mali by sa kontroly úniku zamerať na tie časti systému požiarnej ochrany, v ktorých môže najpravdepodobnejšie dochádzať k úniku.
(6)
Ak je predpoklad úniku, mala by sa uskutočniť kontrola s cieľom únik identifikovať a odstrániť ho.
(7)
Nedokonalá inštalácia nových systémov dáva vznik závažnému riziku úniku. Na novoinštalovaných systémoch by sa preto mala uskutočniť kontrola úniku hneď po uvedení do prevádzky.
(8)
Aby sa zabezpečila účinnosť opravy systému, následná kontrola ustanovená v nariadení (ES) č. 842/2006 by sa mala zamerať na tie časti systému, v ktorých sa zistil únik, a na priľahlé časti.
(9)
Opatrenia stanovené v tomto nariadení sú v súlade so stanoviskom výboru zriadeného podľa článku 18 ods. 1 nariadenia Európskeho parlamentu a Rady (ES) č. 2037/2000 (2),
PRIJALA TOTO NARIADENIE:
Článok 1
Predmet a rozsah pôsobnosti
V tomto nariadení sa podľa nariadenia (ES) č. 842/2006 ustanovujú štandardné požiadavky na kontrolu úniku pre stacionárne systémy, ktoré sú v prevádzke alebo dočasne mimo prevádzky a pozostávajú z jedného alebo viacerých navzájom prepojených kontajnerov vrátane súčastí inštalovaných v závislosti od určitého rizika požiaru v definovanom priestore, ďalej len „systémy požiarnej ochrany“.
Toto nariadenie sa uplatňuje na systémy požiarnej ochrany obsahujúce najmenej 3 kg fluórovaných skleníkových plynov.
Článok 2
Záznamy o systémoch
1. Prevádzkovateľ uvádza v záznamoch podľa článku 3 ods. 6 nariadenia (ES) č. 842/2006 (ďalej len „záznamy o systémoch“) svoje meno, poštovú adresu a telefónne číslo.
2. Množstvo fluórovaných skleníkových plynov v náplni systémov požiarnej ochrany sa uvádza v záznamoch o systémoch.
3. Ak sa množstvo fluórovaných skleníkových plynov v náplni systémov požiarnej ochrany neuvádza v technických špecifikáciách výrobcu alebo na označení tohto systému, prevádzkovateľ zabezpečí, aby ho určili zamestnanci s osvedčením.
Článok 3
Kontrola záznamov o systémoch
1. Pred uskutočnením kontroly úniku zamestnanci s osvedčením skontrolujú záznamy o systémoch.
2. Osobitná pozornosť sa venuje príslušným informáciám o akýchkoľvek opakujúcich sa problémoch alebo problémových oblastiach.
Článok 4
Vizuálne a manuálne kontroly
1. S cieľom určiť škodu a náznaky úniku zamestnanci s osvedčením uskutočnia vizuálnu kontrolu prevádzkových ovládacích prvkov, kontajnerov, komponentov a spojení, ktoré sú vystavené tlaku.
2. Pri akomkoľvek predpoklade úniku fluórovaných skleníkových plynov zo systému požiarnej ochrany systém skontrolujú zamestnanci s osvedčením.
3. Únik možno predpokladať najmenej pri jednej z týchto situácií:
a)
pevne inštalovaný systém detekcie úniku naznačuje únik;
b)
v kontajneri sa zistí strata tlaku viac ako 10 % pri zohľadnení teploty;
c)
v kontajneri sa zistí strata hasiacej látky v množstve vyššom ako 5 %;
d)
ďalšie znaky indikujú stratu náplne.
4. Tlakomery a prístroje na sledovanie hmotnosti sa kontrolujú každých dvanásť mesiacov, aby sa zabezpečilo ich riadne fungovanie.
Článok 5
Odstránenie úniku
1. Prevádzkovateľ zabezpečí, aby opravu alebo výmenu uskutočnili zamestnanci oprávnení na vykonanie tejto špecifickej činnosti.
2. Prevádzkovateľ zabezpečí, aby sa pred opätovným naplnením vykonala skúška úniku.
Článok 6
Následná kontrola
Zamestnanci s osvedčením sa pri vykonávaní následnej kontroly uvedenej v článku 3 ods. 2 druhom pododseku nariadenia (ES) č. 842/2006 zameriavajú na tie oblasti, v ktorých sa úniky zistili a odstránili, ako aj na priľahlé oblasti v prípade, že sa na ne vyvíjal tlak počas opravy.
Článok 7
Požiadavky na novoinštalované systémy
Novoinštalované systémy sa kontrolujú na únik hneď po uvedení do prevádzky.
Článok 8
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2007

Labels: 20